अब त्रिभुवन अन्तर्राष्ट्रिय विमानस्थलले धान्दैन, विकल्प खोजौँ : मन्त्री किराती
संस्कृति, पर्यटन तथा नागरिक उड्डयनमन्त्री सुदन किरातीले त्रिभुवन अन्तर्राष्ट्रिय विमानस्थलको विकल्प खोज्नुपर्ने बताएका छन् । शुक्रबार राष्ट्रिय सभा अन्तर्गतको प्रत्यायोजित व्यवस्थापन तथा सरकारी आश्वासन समितिको बैठकमा बोल्दै मन्त्री किरातीले त्रिभुवन अन्तर्राष्ट्रिय विमानस्थलको विकल्प खोज्नुपर्ने बताए । उनले आगामी १० वर्षभित्रमा यो विमानस्थलमा थप असहजता निम्तिने बताए । 
काठमाडौँ — संस्कृति, पर्यटन तथा नागरिक उड्डयनमन्त्री सुदन किरातीले त्रिभुवन अन्तर्राष्ट्रिय विमानस्थलको विकल्प खोज्नुपर्ने बताएका छन् । शुक्रबार राष्ट्रिय सभा अन्तर्गतको प्रत्यायोजित व्यवस्थापन तथा सरकारी आश्वासन समितिको बैठकमा बोल्दै मन्त्री किरातीले त्रिभुवन अन्तर्राष्ट्रिय विमानस्थलको विकल्प खोज्नुपर्ने बताए । उनले आगामी १० वर्षभित्रमा यो विमानस्थलमा थप असहजता निम्तिने बताए । विमानस्थललाई बनाउँदा पनि अब समयको मागअनुरुप परिणाम दिन नसक्ने उनको भनाइ छ ।उनले त्रिभुवन अन्तर्राष्ट्रिय विमानस्थलको विकल्प निजगढ विमानस्थल भएको उल्लेख गरे । पोखरा, निजगढ, भैरहवा र काठमाडौंको विमानस्थललाई पीपीपी मोडलमा लानेगरी प्रक्रिया अगाडि बढाएको मन्त्री किरातीले जानकारी दिए । मन्त्री किरातीले दुर्गम क्षेत्रमा रहेका २२ वटा विमानस्थलहरु गौरचणको रुपमा परिणत भएकोप्रति चिन्ता व्यक्त गरे । ‘हामीले यति ठूलो एयरपोर्टहरु बनाइसकेका छौँ । ती एयरपोर्टहरु अहिले घाम तापेर बसेको छ । दुर्गम क्षेत्रको पनि २२ वटा एयरपोर्टहरु आज गौचरणको रुपमा परिणत भएका छन्,' उनले भनेका थिए, 'काठमाडौंकै कुरा गर्नुहुन्छ भने अब ८/१० वर्षमा धेरै नै ठूलो असहजता हुनेछ । अहिले नै पनि हामी ४५ मिनेटसम्म आकाशमा होल्ड गर्नुपर्ने बाध्यता रहेको छ ।'उनले अब पनि त्रिभुवन विमानस्थललाई मर्मत गरेर सञ्चालन गर्छु भन्नु ९० वर्षको आमालाई लिपिस्टिक पाउडर लगाइदिएर राम्री बनाउँछु भन्नु जस्तै भएको टिप्पणी गरे ।मन्त्री किरातीले हवाई उडानका क्षेत्रमा युरोपियन युनियनले गरेको कालोसूचीबाट नेपाललाई निकाल्न पहल गरिरहेको बताए । 